Source: http://scripta.kotus.fi/visk/sisallys.php?p=688
Timestamp: 2020-05-24 23:15:14+00:00

Document:
VISK - § 688 Adpositioiden kehittyminen muiden sanaluokkien sanoista
SISÄLLYS > RAKENNE > Post- ja prepositiot eli adpositiot > Yleistä > § 688 Adpositioiden kehittyminen muiden sanaluokkien sanoista
Suomen kielessä on selvästi enemmän post- kuin prepositioina käytettäviä sanoja. Tämä sopii yhteen sen kanssa, että sanojen välisiä suhteita ilmaistaan sanan loppuun liitettävien taivutuspäätteiden avulla. Postpositiorakenteita kiteytyy paikallissijaisen substantiivin ja sen genetiivimääritteen muodostamasta substantiivilausekkeesta. Tällaisissa adverbiaalina toimivissa lausekekiteymissä edussana ei ole selvästi tai ollenkaan referentiaalinen: Auton tiellä oli poro; Kylä jäi sodan jalkoihin (» § 693). Edussana tulkitaan siis herkästi postpositioksi.
Pelkkinä adpositioina käytettäviä sanoja on vain kourallinen, esim. luona, asemesta (» § 692). Muutamilla sanoilla kuten paitsi, päin on sekä adpositio- että adverbi- ja partikkelikäyttöä (» § 708 – 711). Lisäksi on eräitä adpositiomaisia partikkeleita, jotka käyttäytyvät monessa suhteessa adpositioiden tavoin, mutta niiltä puuttuu sijarektio, esim. asti, saakka (» § 712).
Huom. Koska pelkkinä adpositioina käytettäviä sanoja on niin vähän ja koska muut adpositioiksi luokitettavat sanat edustavat toisissa käytöissään muita sanaluokkia, on koko adpositioiden sanaluokka suomessa periaatteessa kyseenalainen. Ainakin syntaktisesti adpositiot ovat lauseketasolla kuitenkin perusteltavissa. Adpositio ja siihen liittyvä lauseke muodostavat kiinteän kokonaisuuden, joka toimii lauseessa adverbiaalina.

References: § 688
 § 688
 § 693
 § 692
 § 708
 § 712